Eiropas Parlamenta rezolūcija par dažu piekļuves ierobežojumu pārskatu Kopīgās zivsaimniecības politikas kontekstā (Šetlendas zona un jūras zeltplekstes zona) (2005/2190(INI))



Oficiālais Vēstnesis 290 E , 29/11/2006 Lpp. 0113 - 0115



P6_TA(2006)0057 Kopējā zivsaimniecības politika (Šetlendas zona un jūras zeltplekstes zona) Eiropas Parlamenta rezolūcija par dažu piekļuves ierobežojumu pārskatu Kopīgās zivsaimniecības politikas kontekstā (Šetlendas zona un jūras zeltplekstes zona) (2005/2190(INI)) Eiropas Parlaments, - ņemot vērā Komisijas paziņojumu Eiropas Parlamentam un Padomei ar nosaukumu "Dažu piekļuves ierobežojumu pārskats Kopīgās zivsaimniecības politikas kontekstā (Šetlendas zona un jūras zeltplekstes zona)" (COM(2005)0422), - ņemot vērā Padomes 2002. gada 20. decembra Regulas (EK) Nr. 2371/2002 par zivsaimniecības resursu saglabāšu un ilgtspējīgu izmantošanu saskaņā ar kopējo zivsaimniecības politiku 18. un 19. pantu [1], - ņemot vērā Padomes 1998. gada 30. marta Regulas (EK) Nr. 850/98 par zvejas resursu saglabāšanu, izmantojot tehniskos līdzekļus jūras organismu mazuļu aizsardzībai 29. pantu [2], - ņemot vērā Reglamenta 45. pantu, - ņemot vērā Zivsaimniecības komitejas ziņojumu (A6-0016/2006), 1. atzīmē, ka Komisija ir izpildījusi savu uzdevumu saskaņā ar Padomes Regulas (EK) Nr. 2371/2002 19. pantu novērtēt, vai ir pamatoti ierobežojumi attiecībā uz piekļuvi ūdeņiem un resursiem ārpus 12 jūdžu zonas Šetlendas zonā un jūras zeltplekstes zonā; 2. atzīmē, ka dažādu iemeslu dēļ novērtēšana bija ilgstošāka, nekā sākotnēji tika paredzēts; 3. atzinīgi vērtē Komisijas lēmumu konsultēties ar nozares pārstāvjiem un dalībvalstīm, pirms tā izstrādā savu atzinumu par nozīmīgo jautājumu; 4. atzinīgi vērtē Ziemeļjūras reģiona konsultatīvās padomes (NSRAC) lomu, sniedzot ieteikumus Komisijai par Šetlendas zonas un jūras zeltplekstes zonas darbību un efektivitāti, kā arī aicina Komisiju turpmākajos norobežoto zonu novērtējumos izmantot NSRAC ieteikumus; 5. atzinīgi vērtē Komisijas lēmumu saglabāt Šetlendas zonu trīs nākamo gadu laikā, kamēr tiek gatavoti turpmākie zonas novērtējumi, kas būtu pirmais solis ceļā uz to, lai zivsaimnieku kopienas aizsargā zvejas režīmi, tādējādi nodrošinot, ka nākotnē tās pastāvēs kā ilgtspējīgas nozares; 6. atzīmē, ka Zivsaimniecības zinātniskā, tehniskā un ekonomiskā komiteja (ZZTEK) ieteica saglabāt Šetlendas zonu; 7. atzīmē, ka NSRAC ir ieteikusi saglabāt Šetlendas zonu turpmākās novērtēšanas laikā; 8. uzskata, ka, ja Šetlendas zonas turpmākā novērtēšana ilgs vairāk nekā trīs gadus, kas ir šobrīd noteiktais laika posms, saskaņā ar ZZTEK ieteikumu jāpaliek spēkā pašreizējai regulai; 9. atzīmē, ka saskaņā ar ZZTEK viedokli Šetlendas zonas likvidācija var veicināt zvejas aktivitātes palielināšanos tajā rajonā, turklāt tā uzskata, ka vajadzētu izvairīties no jebkādām izmaiņām, kuru rezultātā varētu notikt zvejas aktivitātes palielināšanās šajā rajonā; 10. atzīmē, ka Lielbritānijas un Vācijas iestādes atbalstīja Šetlendas zonas saglabāšanu un ka Lielbirtānijas valdība paziņoja, ka izmaiņas nav ne nepieciešamas, ne vēlamas; 11. atzīmē, ka Šetlendas zonā ir daudz pikšu, merlangu un jūrasvelnu un ka ZZTEK uzskata, ka šobrīd šī zona, iespējams, ir nozīmīgāka nekā tās izveides laikā; 12. turklāt ar bažām atzīmē Komisijas ekspertu darba grupas, ko izveidoja, lai novērtētu Šetlendas un jūras zeltplekstes zonu efektivitāti, atklājumu, ka kopumā Šetlendas zonas krājumi, ar kuriem ir saistīta komerciāla ieinteresētība, pārsniedz drošus bioloģiskos ierobežojumus, kas gan neattiecas uz jūrasvelniem un saidām; 13. aicina Komisiju kvantitatīvi novērtēt iespējamās sekas, kuras var izraisīt jebkāda veida izmaiņas Šetlendas zonā; 14. atzinīgi vērtē Komisijas lēmumu saglabāt jūras zeltplekstes zonu un ar to saistītos piekļuves ierobežojumus turpmākās izpētes laikā; 15. atzīmē, ka Vācijas iestādes atbalsta jūras zeltplekstes zonas saglabāšanu un ka saskaņā ar Lielbritānijas valdības viedokli jebkuri lēmumi jāpieņem, ņemot vērā plekstveidīgo zivju resursu turpmāko apsaimniekošanu un NSRAC ieteikumus; 16. atzīmē, ka jūras zeltplekstes zonas saglabāšanas mērķis ir skaidrs; 17. aicina Komisiju pārskatīt stāvokli jūras zeltplekstes zonā, ņemot vērā plekstveidīgo zivju resursu turpmāko pārvaldību, tostarp plekšu resursu atjaunošanas plānu; 18. atzīmē, ka ekspertu darba grupa uzsvēra zonu sociālekonomisko nozīmi; 19. turklāt atzīmē, ka ekspertu darba grupa uzskatīja, ka viens no Šetlendas zonas izveides mērķiem ir nodrošināt Skotijas ziemeļdaļā dzīvojošo, no zivsaimniecības nozares atkarīgo kopienu aizsardzību; 20. uzdod tā priekšsēdētājam nosūtīt šo rezolūciju Padomei un Komisijai. [1] OV L 358, 31.12.2002., 59. lpp. [2] OV L 125, 27.4.1998., 1. lpp. Regulā jaunākie grozījumi izdarīti ar Regulu (EK) Nr. 2166/2005 (OV L 345, 28.12.2005., 5. lpp.). --------------------------------------------------